## Pravilnik o općim i posebnim mjerama osiguranja i zaštite proizvodnje, prometa i remonta naoružanja i vojne opreme

### NN 5/2003 (9.1.2003.), Pravilnik o općim i posebnim mjerama osiguranja i zaštite proizvodnje, prometa i remonta naoružanja i vojne opreme

# MINISTARSTVO OBRANE

48

Na
temelju članka 23. stavka 2. Zakona o proizvodnji, remontu i prometu naoružanja
i vojne opreme (»Narodne novine«, broj 33/02.) donosim

## PRAVILNIK

### O OPĆIM I POSEBNIM MJERAMA OSIGURANJA I ZAŠTITE PROIZVODNJE, PROMETA I REMONTA NAORUŽANJA I VOJNE OPREME

I.

 TEMELJNE
ODREDBE

Članak
1.

Ovim Pravilnikom propisuju se opće i posebne mjere
osiguranja i zaštite proizvodnje, prometa i remonta naoružanja i vojne opreme
(u daljnjem tekstu: NVO) te nadzor nad provedbom mjera osiguranja i zaštite
proizvodnje, prometa i remonta NVO-a.

Članak 2.

Općim i posebnim mjerama osiguranja i zaštite
proizvodnje, prometa i remonta NVO-a u smislu ovoga Pravilnika smatra se cjelovit
sustav mjera kojima se sprječava uništenje ili oštećenje proizvodnih i
remontnih kapaciteta, te objekata za smještaj i čuvanje NVO-a, odnosno nestanak
ili otkrivanje tajnih podataka iz područja proizvodnje, prometa i remonta
NVO-a.

Članak 3.

Opće i posebne mjere osiguranja i zaštite
proizvodnje, prometa i remonta NVO-a obvezni su organizirati i provoditi
proizvođači NVO-a, znanstvenoistraživačke institucije, Oružane snage Republike
Hrvatske (u daljnjem tekstu: Oružane snage) i Ministarstvo unutarnjih poslova u
svojim remontnim kapacitetima, Agencija za poslove uvoza/izvoza  NVO-a te ostali sudionici u prometu NVO-a
kojima je osnovna djelatnost pružanje usluga u području proizvodnje, prometa,
prijevoza, smještaja i čuvanja NVO-a (u daljnjem tekstu: pravne osobe).

II.

OPĆE
MJERE OSIGURANJA I ZAŠTITE PROIZVODNJE, PROMETA I REMONTA NVO-a

Članak 4.

Opće mjere osiguranja i zaštite su:

1. utvrđivanje vrste i stupnja tajnosti podataka u
području proizvodnje, prometa i remonta NVO-a,

2. izrada prosudbe ugroženosti i plana osiguranja i
zaštite proizvodnje, prometa i remonta NVO-a u skladu s Uredbom Vlade RH o
kriterijima za odabir, mjerama za zaštitu te načinu označavanja vojnih i drugih
objekata posebno važnih za obranu,

3. dovođenje u funkciju sustava fizičke i tehničke zaštite
na temelju sigurnosne prosudbe i obveza utvrđenih zakonskim propisima iz područja
sigurnosti na temelju cjelovita plana osiguranja i zaštite proizvodnje, prometa
i remonta NVO-a koji sadrži:

– mjere fizičkog osiguranja i zaštite koje obuhvaćaju
organiziranje i djelovanje službi ili jedinica za osiguranje i zaštitu;
izgradnju zaštitnih ograda, zidova, prepreka, rešetaka, prilaznih putova i
putova za evakuaciju; ugradnju sigurnosnih vrata, kasa, ormara; kontrolu ulaza
i izlaza osoba, prometnih sredstava i prtljage

– mjere
tehničke zaštitekoje podrazumijevaju sukladnost mikrolokacije objekata
u kojima se obavlja djelatnost iz ovoga Pravilnika s odredbama Pravilnika o zaštitnim
i sigurnosnim zonama, osobito instaliranje i funkcioniranje elektronskih
sustava za nadzor, protupožarnu, klimatsku i drugu zaštitu proizvodnih i
remontnih kapaciteta i prostorija za smještaj i čuvanje NVO-a i tajnih podataka
te kontrolu osoba, prtljage i predmeta,

 4. provođenje organizacijskih mjera koje
obuhvaćaju propisivanje dokumenata i provedbu nadzora nad osiguranjem i zaštitom
tajnosti dokumenata, nadzor nad ponašanjem djelatnika u proizvodnji, prometu i
remontu NVO-a u skladu s unutarnjim ustrojstvom organizacijske jedinice te
nadzor nad provedbom općih mjera i postupaka osiguranja i zaštite proizvodnje,
prometa i remonta NVO-a.

Članak 5.

U
provedbi općih mjera fizičkog osiguranja i zaštite kapaciteta za proizvodnju i
remont NVO-a, objekata za smještaj i čuvanje NVO-a te objekata u kojima se pruža
usluga u području proizvodnje, remonta i čuvanja NVO-a odnosno u kojima su smještena
prometna sredstva za prijevoz NVO-a, službe ili jedinice za osiguranje i zaštitu
postupaju u skladu s propisima kojima se uređuje način rada djelatnika fizičkog
osiguranja i zaštite.

Članak
6.

Pravne
osobe obvezne su u skladu s propisima izraditi planove tehničkog, protupožarnog
i fizičkog osiguranja objekata i prostorija u kojima se proizvodi, obavlja
remont i čuva NVO te druge planove za provedbu mjera osiguranja i zaštite
podataka, zaštite na radu i zaštite okoliša te upute za njihovu provedbu.

Članak
7.

NVO
koji predstavlja opasnu tvar prevozi se preko teritorija Republike Hrvatske u
skladu s odredbama Zakona o prijevozu opasnih tvari i drugim propisima.

Odobrenje
za prijevoz NVO-a iz stavka 1. ovoga članka izdaje nadležno tijelo uz
suglasnost Ministarstva obrane koje prije davanja suglasnosti pribavlja
suglasnost Vojne sigurnosne agencije.

Članak 8.

Pravna
osoba odgovorna je za osiguranje i zaštitu NVO-a dok ga ne preda kupcu odnosno
krajnjem korisniku.

III.

POSEBNE
MJERE OSIGURANJA I ZAŠTITE PROIZVODNJE, PROMETA I REMONTA NVO-a

Članak
9.

Posebne
mjere osiguranja i zaštite u smislu ovoga Pravilnika su:

1.
sigurnosna provjera zaposlenika,

2.
protuobavještajna zaštita,

3.
sustav elektronske zaštite koji osim osnovnih funkcija obvezno omogućava
audio-vizualni nadzor, nadzor i djelovanje radi sprječavanja ugroze sigurnosne
ili zaštićene zone, postavljanje znakova i signalizacije zabrana i ograničenja,
elektronsko maskiranje i zaštita od otjecanja podataka,

4.
neprekidna nazočnost jedinica ili službi osiguranja i fizičke zaštite.

Članak
10.

Osim
mjera iz članka 9. ovoga Pravilnika, pravne osobe obvezne su poduzimati kao
posebnu mjeru i odgovarajuće postupke zaštite tajnosti dokumenata o NVO-u,
podataka o sredstvima NVO-a, određenim radnim mjestima, dužnostima i poslovima
posebno važnim za Oružane snage, ratnih planova proizvodnje i drugih dokumenata
označenih vrstom i stupnjem tajnosti u skladu s propisima o tajnosti podataka
iz područja obrane te propisima o zaštiti osoba i imovine.

Članak
11.

Službe
ili jedinice osiguranja i zaštite zadržat će neovlaštenu osobu koju zateknu pri
snimanju ili motrenju odnosno osobu koja pokuša nasilno ući ili je ušla u
objekt za proizvodnju, promet i remont NVO-a i o tome obavijestiti nadležnu
policijsku postaju.

Ako
neovlaštenu osobu zateknu u vojnom objektu, osobe zadužene za fizičko
osiguranje objekta postupaju u skladu sa zakonima iz područja obrane te o tome
obavještavaju Vojnu policiju.

Članak 12.

Pravne
osobe u čijoj su nadležnosti objekti za proizvodnju, promet i remont NVO-a
obvezne su u prosudbi ugroženosti i planu osiguranja predvidjeti, planirati i
propisati posebne mjere osiguranja, zaštite i zbrinjavanja u slučaju rata ili
neposredne ugroženosti neovisnosti i jedinstvenosti Republike Hrvatske ili
drugih izvanrednih okolnosti (elementarne nepogode i slično) u suradnji s
Ministarstvom gospodarstva, a na temelju mišljenja ministra obrane.

Glede
osiguranja i zaštite objekata za proizvodnju, promet i remont NVO-a nositelji
obrambenih priprema u miru postupaju prema odredbama Zakona o obrani.

Članak
13.

Osim općih
i posebnih mjera osiguranja i zaštite proizvodnje, prometa i remonta  NVO-a, pravne osobe obvezne su se pridržavati
i propisanih mjera zaštite okoliša, propisa o zaštiti na radu, mjera osiguranja
i zaštite prostorija za čuvanje i odlaganje oružja, prostorija s opremom,
alatom, spremnika uz obveznu primjenu uzemljenja, prikladnog osvjetljenja,
prometnih prolaza za osoblje i opremljenost odgovarajućim protupožarnim
sustavima klase: A (krute tvari), B (tekućine), C (električni vodovi).

IV.

NADZOR
NAD PROVEDBOM MJERA OSIGURANJA I ZAŠTITE PROIZVODNJE, PROMETA I REMONTA NVO-a

Članak
14.

Nadležne
ustrojstvene jedinice Ministarstva obrane i Ministarstva unutarnjih poslova
obavljaju nadzor nad provedbom mjera i postupaka osiguranja i zaštite
proizvodnje, prometa i remonta NVO-a u pravnim osobama u skladu s odredbama
zakona kojim je propisana zaštita osoba i imovine, zakonima kojima se uređuje
način postupanja s eksplozivnim i ostalim opasnim tvarima, zaštita na radu i zaštita
okoliša te zakona koji propisuje zaštitu tajnosti podataka.

Članak 15.

Nadležne ustrojstvene jedinice Ministarstva obrane i Ministarstva
unutarnjih poslova pružaju pravnim osobama stručnu pomoć u pripremi i donošenju
naputaka, pri utvrđivanju potrebnih mjera osiguranja i zaštite, utvrđivanju
vrste i stupnja tajnosti dokumenata, podataka o sredstvima NVO-a, objektima
posebno važnim za obranu te određenim radnim mjestima, dužnostima i poslovima
posebno važnim za Oružane snage i Ministarstvo unutarnjih poslova na način kako
je to utvrđeno zakonima.

Članak 16.

Pravne osobe odgovorne su za organizaciju i provedbu
mjera osiguranja i zaštite proizvodnje, prometa i remonta NVO-a.

Ako nadležne ustrojstvene jedinice Ministarstva
obrane i Ministarstva unutarnjih poslova prilikom nadzora utvrde da se pravne
osobe ne pridržavaju općih i posebnih mjera osiguranja i zaštite propisanih
ovim Pravilnikom, postupit će u skladu s odredbom članka 28. Zakona o sustavu
državne uprave (»Narodne novine«, broj 75/93., 92/96., 48/99., 15/00., 127/00.
i 59/01.).

 Ministar
obrane i ministar unutarnjih poslova propisat će način provedbe nadzora u
objektima za proizvodnju, promet i remont NVO-a.

V.

PRIJELAZNE
I ZAVRŠNE ODREDBE

Članak
17.

Odredaba
ovoga Pravilnika obvezne su se pridržavati i pravne osobe koje po bilo kojoj
osnovi drže ili čuvaju NVO u svojim objektima ili ga prevoze.

Članak
18.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
023-03/02-02/2
Urbroj: 512-01-02-13
Zagreb, 31. prosinca 2002.

Ministrica
**Željka Antunović**, v. r.

Pravilnik, NN 5/2003-48